Københavns Politi er fredag aften rykket ud til et skyderi i Husum. Politiet bekræfter, at en 18-årig mand er dræbt

Ved du noget om sagen, har du billeder eller bor du i området, så tip Ekstra Bladet i en sms til 1224 (alm. sms-takst) eller i en mail til 1224@eb.dk

Et nyt skyderi har fredag aften fundet sted i København, og denne gang har det kostet en bare 18-årig mand livet.

Det bekræfter Københavns Politi over for Ritzau.

- Han døde i bilen. De andre er ikke i kritisk tilstand, siger vicepolitiinspektør Brian Belling fra Københavns Politi til Ritzau

Angiveligt er der tale om den 18-årige fører af bilen, der i forvejen er kendt af politiet for banderelateret kriminalitet.

Politiet vil senere forsøge at afhøre de to øvrige passagerer om skudepisoden. Der er endnu ikke oplysninger om deres forklaring.

Ifølge politiet er mindst to blevet ramt af skyderiet, der har fundet sted på Frederikssundsvej tæt på sidegaden Åfløjen. Den ene er afgået ved døden, mens den andens tilstand fortsat er ukendt.

Ekstra Bladets mand på stedet fortæller, at mindst to ambulancer kørte mod Rigshospitalet med udrykning. Samtidig fortæller han, at en person er blevet afhentet af en rustvogn.

Samme fotograf har været en tur forbi Rigshospitalet, hvor både politi og en større gruppe mennesker var dukket op.

Vidne: Bil beskudt

Et vidne fortæller til Ekstra Bladet, at han stod og lavede mad i en lejlighed på anden sal tæt på gerningsstedet med åbent vindue, da han hørte tre skud. Kort efter kommer en sølvfarvet bil kørende ad Frederikssundsvej ud af København. Bilen triller ind i en lygtepæl, drejer rundt og ender på cykelstien.

Derefter stiger en person ud af den ene bagdør og råber 'åh nej'. Kort efter forlader en anden person bilen via den anden bagdør. De to personer holder hinanden, mens de søger ind mod et grønt område.

Den historie bliver bekræftet af vicepolitiinspektør Brian Belling.

- En bil er blevet beskudt, da den kom kørende på Frederikssundsvej. Bilen forulykkede, og de tre personer i bilen er kørt på sygehuset, siger Brian Belling til Ritzau.

Skyderiet er sket bare fem dage efter, at en person blev skudt i hoften og benet i Vanløse. Det er stadig uvist, om de to episoder hænger sammen.

Bilen fjernes i klippet her (Video: Kenneth Meyer)